Folketing
1998-11-19

Jeg tager ikke ordet for at gå i clinch med fødevareministeren om tal, men jeg står her med reglerne for tilskud til økologisk jordbrugsproduktion, og der står, at ud over økologistøtten kan der opnås almindelig hektarstøtte. Men hvis jeg har ret i min antagelse, og det tror jeg, må der jo være en årsag til, at der er to slags økologer: dem, der * k er økologer, og dem, der er blevet det, fordi det kan betale sig. Ude omkring i fædrelandet er der i hvert fald mange af dem, som nu går over til økologisk produktion, der siger: Nu prøver vi i en 5-års-periode, og hvis det går godt, så fortsætter vi, og ellers går vi tilbage til konventionelt landbrug igen. Og når man har den indstilling - og det skal jeg ikke bebrejde nogen, for det er helt legalt - så er det da, fordi der i en periode er flere penge i det, end der ellers ville være, hvis der ikke havde været tilskud. Så min konklusion er i hvert fald, at der er større tilskud til den økologiske produktion, også væsentlig større tilskud. Men jeg skal ikke bede ministeren kommentere det. Vi kan jo vende tilbage til det, hvis lejligheden byder sig.